פרופ' רוחמה וייס הארץ פרשת השבוע הדיבר האחד-עשר: כבוד האישה וחירותה

https://www.ynet.co.il/articles/0,7340,L-5677198,00.html

14.2.20

הדיבר ה 11 שהייתי מוסיפה הוא ציווי החירות לכבודן של הנשים. זה אינו הכבוד החשוך המשאיר אותן בחצר הפנימית של הבית נטולות מרחב אישי להתפתחות וצמיחה, אלא הכבוד לבחור בהשכלה, בהוצאת רשיון הנהיגה, בזכות לפתח את עצמן, לנהל את חייהן כשגורלן קודם כל בידיהן.

"*כשאדם נופל לבאר הוא יכול להישאר בה, אבל הוא יכול גם להחליט לאסוף כוח ולצאת ממנה. המכתוב הוא כמו גורל, אבל האדם קובע את דרך ההתמודדות*"- כך מתארת חנאן, אחות בדואית בבית החולים, אחת משבע הנשים שסיפורן מובא בספר 'כוכב נשים בדואיות פורצות דרך', את הרגע שבו נודע לה שבתה עברה פגיעה מינית. תחילה היא נלחמת לשיקום הרגשי של הבת, לאחר מכן היא מופיעה בכל דיוני בית המשפט עד שנקבע עונשו של התוקף. כאשר חיי משפחתה חזרו לשגרה מבורכת, היא יוזמת בניית מערך פסיכו-סוציאלי למתן מענה טיפולי לנפגעות עברות הטרדה מינית במגזר הבדואי, וזאת חרף טענתם של מנהיגי החברה הבדואית שהתופעה כלל אינה קיימת אצלם.

כמו חנאן גם הנשים האחרות שקולן מובא בספר, אינן מוכנות עוד להשאר בעולם חשוך ללא השכלה, ללא מרחב אוטונומי וללא יכולת לנהל את חייהן. "*את לא תשארי בשדה עם הכבשים*" אומרת אמה של אמל לבתה בת השש ומעודדת אותה להגיע לבית הספר למרות המרחק הרב שעליה לעבור יום יום בדרכה אליו. האם, שבעצמה איננה יודעת קרוא וכתוב, זורעת את זרעי המהפכה השקטה. זוהי אותה מהפכה שתביא את כוכב שסיימה לימודי תואר שני אך נאסר עליה על ידי בעלה לצאת לעבודה, לומר: "*אני עוד שומרת בראש שלי את המילים "אני" "לי" ו"שלי". אשה נשואה לא צריכה לוותר על המילים האלה, גם אם היא בדואית".*

פתגם בדואי אומר: "מי שרוצה לנהוג את הגמלים, צריך להרחיב את דלתות ביתו". ההבנה בדבר הצורך בתיקון חברתי היא תוצר של תפיסות ניאו ליברליות שאינן סותרות מסורת ודת אבל הן מתנגדות לבערות ולשליטה פטריארכלית של הגברים בנשים כאילו היו רכוש ואובייקט. את המהפכה השקטה שעושות הנשים הבדואיות, איש לא יוכל עוד לעצור, היא כבר כאן גם אם עדין נשים משלמות עליה לעיתים בחייהן.

פרופ' סמדר בן אשר, פסיכולוגית חינוכית מומחית, מרצה בכירה במכללת קיי וחברת סגל במרכז מנדל למנהיגות בנגב. במשך שנים רבות היא מלווה את הצעירות הבדואיות הרוכשות השכלה גבוהה, וכישורי מנהיגות ומפתחות יוזמות לשיפור חייהם של ילדים, בני נוער, נשים ואוכלוסייה מוחלשת של בדואים בנגב.